Hos de værnepligtige på Aalborg Kaserner blandes mænd og kvinder på stuerne, og det har haft positiv effekt på oplevelsen af hverdagssexisme.

Debatten om hverdagssexisme er højaktuel, efter at tv-vært Sofie Linde har fortalt om en ubehagelig og grænseoverskridende oplevelse med en tidligere kollega. Hos trænregimentet på Aalborg Kaserner indførte de i 2015 fælles indkvartering for mænd og kvinder, og det har luget ud i antallet af lumre kommentarer ifølge både værnepligtige og befalingsmænd. - Hvis man havde opdelt stuerne, tror jeg der vil være større risiko for, at pigerne vil mere udenfor fællesskabet og være lidt mere alene og dermed også mere sårbare overfor de her situationer og kommentarer, siger Anne Kathrine Jessen, der er værnepligtig. Fælles indkvartering for de værnepligtige blev indført som et forsøg i august 2015 i Aalborg og Skive med inspiration fra Forsvaret i Norge. Her havde man oplevet en positiv effekt i forhold til integration af kvinder i en mandeverden. I 2020 er den fælles indkvartering udbredt til samtlige kaserner i Danmark efter gode erfaringer i Aalborg og Skive. - Vi føler, at vi får nogle mere afbalancerede stuer med begge køn på stuerne, siger delingsfører Kathrine Otzen Bundgart. Er det med til at man undgår sexisme? - Det synes jeg i høj grad. Vi har fokus på soldaten og ikke kønnet, og det er også det, vi håber vores menige oplever, siger delingsfører Kathrine Otzen Bundgart På Aalborg Kaserner er det i dag omkring 30 til 40 procent af de værnepligtige som er kvinder.